**Čak tri učenice sudjelovale na državnom natjecanju iz francuskog i talijanskog jezika**

*Na državnom natjecanju u Zadru naše učenice postigle su zapažene rezultate*

Najbolji je uspjeh postigla maturantica Dubravka Težak osvojivši šesto mjesto u poznavanju francuskog jezika. Vita Dvekar (4. e) osvojila je osmo mjesto u državi u poznavanju francuskog jezika, a Patricija Mijatović (2. b) šesto mjesto u poznavanju talijanskog jezika. Mentorica svim učenicama bila je Martina Šifkorn-Labazan.

Tradicija odlazaka na državna natjecanja iz francuskog i talijanskog jezika postoji već duži niz godina te je na državnim natjecanjima iz romanskih jezika dosad sudjelovalo oko 15 učenika, što je značajan broj ako se uzme u obzir da u svakoj generaciji relativno malen broj učenika uči francuski i talijanski pa su statistički gledano i manje šanse da se plasiraju na zahtjevna državna natjecanja.

Ovi rezultati pokazatelj su kvalitetnog i sustavnog rada s učenicima te bi svima koji imaju bilo kakve dvojbe koji jezik izabrati ovi rezultati mogli biti jezičac na vagi.

Svake godine u prosjeku jedna ili dvije učenice odlučuju se na studij romanskih jezika i u pravilu zauzimaju prva mjesta na ljestvicama poretka sveučilišta.

Martina Šifkorn-Labazan, prof.